Ο **Γυμναστικός Σύλλογος Φάρος Λάρισας**, γνωστός επίσης και ως **Γ.Σ.Λ. - Φάρος**, ήταν βραχύβιος ελληνικός αθλητικός σύλλογος, με έδρα δραστηριοτήτων την πόλη της Λάρισας. Υπήρξε ενεργός μόνο κατά την αγωνιστική περίοδο 2017-18 και ήταν αποτέλεσμα συνεργασίας της μεταφοράς του Φάρου Κερατσινίου στη Λάρισα, έχοντας δικαίωμα συμμετοχής στην Α1 Εθνική. Σύμφωνα με τον αθλητικό νόμο το ανδρικό τμήμα καλαθοσφαίρισης του σωματείου απέκτησε νομική μορφή ανώνυμης εταιρίας με την επωνυμία **Γυμναστικός Λάρισας Φάρος Κ.Α.Ε.** 

Ως έδρα της ομάδας χρησιμοποιήθηκε το Κλειστό Γυμναστήριο του Ε.Α.Κ. Νεάπολης Λάρισας, χωρητικότητας 3.964 θεατών. Οι αθλητές του αγωνίζονταν με χρώματα το πράσινο και το λευκό, ενώ οι φανέλες τους έφεραν το έμβλημα του δισκοβόλου αθλητή.

Ιστορική ανδρομή
----------------

### Ίδρυση

Ο σύλλογος ιδρύθηκε το καλοκαίρι του 2017 και ήταν αποτέλεσμα συνεργασίας της μεταφοράς του Φάρου Κερατσινίου στη Λάρισα. Τη διοίκηση ανέλαβαν άτομα που τις προηγούμενες χρονιές είχαν εμπλακεί με τον σύλλογο που έφερε το όνομα Γυμναστικός Σύλλογος Λαρισαίων 1928, που αποτελούσε το μετέπειτα όνομα του ΑΟ Λάρισας «Ο Φοίνιξ». Ο Φάρος Κερατσινίου προερχόταν από δύο εξαιρετικές χρονιές στην Α2 Εθνική, έχοντας καταλάβει μόλις τη δεύτερη θέση της τελικής βαθμολογικής κατάταξης. Αδυνατώντας να σηκώσουν το οικονομικό βάρος της ανόδου στην κορυφαία κατηγορία οι ιθύνοντες του συλλόγου αναζήτησαν οικονομικούς συνεργάτες. Τελικά ήρθαν σε συμφωνία με τους Λαρισαίους παράγοντες οι οποίοι μαζί με την πλειοψηφία των μετοχών απέκτησαν το δικαίωμα να επιβάλλουν την έδρα, το έμβλημα και τα χρώματά τους. Η συμφωνία δεν περιελάμβανε πλήρη απορρόφηση, καθώς τα ερασιτεχνικά τμήματα των ομάδων διατήρησαν την αρχική τους επωνυμία και έδρα. Η τύχη του ΑΦΜ του ΓΣ Λαρισαίων 1928, όταν και η ομάδα είχε υποβιβαστεί στη Β' Εθνική, αγνοείται, αν και έγινε προσπάθεια να χρησιμοποιηθεί προκειμένου ν' αγωνιστεί άλλος σύλλογος στη συγκεκριμένη κατηγορία. 

### Αγωνιστική Περίοδος 2017-2018

Ο Φάρος Λάρισας αγωνίστηκε αρχικά στα πλαίσια του θεσμού του Κυπέλλου Ελλάδος, στον οποίο εντάχθηκε από τη Β' Φάση και μετά. Στον πρώτο του εντός έδρας αγώνα, στις 23 Σεπτεμβρίου 2017, επικράτησε στην παράταση της Κύμης με σκορ 70-66. Στην επόμενη αγωνιστική κατάφερε να πάρει νικηφόρο αποτέλεσμα εκτός έδρας, αυτή τη φορά απέναντι στο Χολαργό με σκορ 53-66. Στην τρίτη και τελευταία αγωνιστική της Β' Φάσης αναδείχθηκε νικητής απέναντι στον Ιωνικό Νίκαιας με το τελικό σκορ να διαμορφώνεται σε 70-82. Τελικά γνώρισε τον αποκλεισμό στη *«Φάση των 8»*, όπου και ηττήθηκε από τον Ολυμπιακό Πειραιώς με σκορ 67-97. Σε ό,τι αφορά το Πρωτάθλημα της Basket League, ο σύλλογος της Λάρισας αγωνίστηκε μόνο στη διάρκεια της Κανονικής Περιόδου, αποφεύγοντας τον υποβιβασμό. Ειδικότερα κατέλαβε την 11η θέση της τελικής κατάταξης, σε σύνολο 14 ομάδων, έχοντας συλλέξει 8 νίκες και 18 ήττες.

Καθήκοντα πρώτου προπονητή διατήρησε για ολόκληρη της διάρκεια της χρονιάς ο Θανάσης Σκουρτόπουλος, ενώ αρχηγός ήταν ο Γιάννης Βαβάτσικος. Κορυφαίος σκόρερ της ομάδας αναδείχθηκε ο Νώντας Παπαντωνίου (307 πόντοι σε 26 αγώνες, 11,81 κατά μ.ό.) Διακρίθηκε επίσης ο Αμερικανός Στιβ Μπαρτ Τζ. (154 πόντοι σε 8 αγώνες, 19,25 κατά μ.ό.), ο Αμερικανός Κέβιν Ουέαρ (99 πόντοι σε 8 αγώνες, 12,38 κατά μ.ό.) και ο Ολλανδός Ρόλαντ Σάφτενααρ (295 πόντοι σε 26 αγώνες, 11,35 κατά μ.ό.).

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαίος Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2017-18 | 1 | Α1 Εθνική | 11 | - | 8-18 | - | - | Νώντας Παπαντωνίου | Φάση των 8 | 4 | - | - | - |

### Αναστολή λειτουργίας

Στη διάρκεια της χρονιάς η Κ.Α.Ε. ξεκίνησε να αντιμετωπίζει οικονομικές δυσκολίες. Κατά συνέπεια, σε μία διαδικασία που ξεκίνησε το Φεβρουάριο και ολοκληρώθηκε τον Ιούλιο του 2018, οι μετοχές της εταιρίας αποκτήθηκαν από τον Παντελή Μπούμπουρα, επιχειρηματία στον κατασκευαστικό κλάδο και ιδιοκτήτη της εταιρείας Gefest με έδρα την Οδησσό. Ο τελευταίος είχε ήδη δημιουργήσει ακαδημία καλαθοσφαίρισης στην ιδιαίτερη πατρίδα του, τη Λήμνο, με την επωνυμία Ήφαιστος Λήμνου. Με τον τρόπο αυτό ο νησιωτικός σύλλογος απέκτησε Α.Φ.Μ. που είχε το δικαίωμα συμμετοχής στην κορυφαία κατηγορία, διατηρώντας τα δικά του χρώματα και έμβλημα. Ο Φάρος Κερατσινίου αναδημιούργησε το ανδρικό του τμήμα που δήλωσε συμμετοχή στη χαμηλότερη κατηγορία της Ε.Σ.Κ. Νότιας Αττικής. Ο Γ.Σ. Λάρισας δεν επαναλειτούργησε άμεσα.

Πρόσωπα
-------

**Διακεκριμένοι καλαθοσφαιριστές**| 

| Εθν | Ονοματεπώνυμο |
| --- | --- |
|  | Γιάννης Βαβάτσικος |
|  | Γιώργος Διαμαντάκος |
|  | Πάρης Μαραγκός |
|  | Βασίλης Μουράτος |
|  | Μανόλης Παπαμακάριος |
|  | Νώντας Παπαντωνίου |
|  | Νικόλαος Στυλιανού |
|  | Τράβις Μπάντερ |
|  | Στιβ Μπαρτ Τζ. |
|  | Κέβιν Ουέαρ |
|  | Ρόλαντ Σάφτενααρ |

 |  |

**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Θανάσης Σκουρτόπουλος | Αυγ 2017 - Μαι 2018 |

 |  |

Παραπομπές
----------

1. 1 2  «Αφιέρωμα στο Γυμναστικό Λάρισας Φάρο: Η Λάρισα επιστρέφει», πληροφορίες στον επίσημο ιστότοπο του Ε.Σ.Α.Κ.Ε.
2. ↑  «Κλειστό Γυμναστήριο Νεάπολης», πληροφορίες στον επίσημο ιστότοπο του Ε.Α.Κ. Λάρισας.
3. ↑  «Άνοδος για Φάρο, πίκρα για Ηρακλή», άρθρο στον ιστότοπο του ΣΠΟΡ FM, 24 Μαΐου 2017.
4. ↑  «Οριστική συμφωνία Φάρου - ΓΣΛ!», άρθρο στον ιστότοπο Gazzetta.gr, 14 Ιουνίου 2017.
5. ↑  «"Επεσαν" οι υπογραφές ανάμεσα σε ΓΣΛ και Φάρο!», άρθρο στον ιστότοπο Sport24.gr, 14 Ιουνίου 2017.
6. ↑  «Στην Α1 μέσω... Κερατσινίου ο ΓΣΛ!», άρθρο στον ιστότοπο Basketa2.gr, 9 Ιουνίου 2017.
7. ↑  «Συστήθηκε με… νίκη στην παράταση!», άρθρο στον ιστότοπο SportLarissa.gr, 23 Σεπτεμβρίου 2017.
8. ↑  «Τα αποτελέσματα του Κυπέλλου: Συνεχίζει το… τρένο του Ιωνικού, νίκες για τα φαβορί», άρθρο στον ιστότοπο BasketWorld.net, 23 Σεπτεμβρίου 2017.
9. ↑  «Ηττήθηκε ο Χολαργός από τον Γ.Σ.Λ. Φάρο στο Κύπελλο Ανδρών Μπάσκετ», άρθρο στον ιστότοπο της εφημερίδας «Ενυπόγραφα», 28 Σεπτεμβρίου 2017.
10. ↑  «Εύκολη πρόκριση για Γ.Σ.Λ. Φάρο», άρθρο στον ιστότοπο OnSports.gr, 27 Σεπτεμβρίου 2017.
11. ↑  «Τέλος στην ξέφρενη πορεία του Ιωνικού έβαλε ο Γ.Σ.Λ.-Φάρος», άρθρο στον ιστότοπο Sport24.gr, 30 Σεπτμεβρίου 2017.
12. ↑  ««Στοπ» στον Ιωνικό και τώρα Ολυμπιακός για τον Γ.Σ.Λ.-Φάρο!», άρθρο στον ιστότοπο του ΣΠΟΡ FM, 30 Σεπτεμβρίου 2017.
13. ↑  «ΓΣΛ Φάρος - Ολυμπιακός 67-97», άρθρο στον ιστότοπο Gazzetta.gr, 4 Οκτωβρίου 2017.
14. ↑  «Η καλή άμυνα και ο Στρέλνιεκς έστειλαν στα ημιτελικά τον Ολυμπιακό», άρθρο στον ιστότοπο Sport24.gr, 4 Οκτωβρίου 2017.
15. ↑  «Βαθμολογία Κανονικής Περιόδου Πρωταθλήματος Basket League 2017-2018», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
16. ↑  «Ο Σκουρτόπουλος προπονητής του Φάρου-ΓΣΛ 2017», άρθρο στον ιστότοπο του AthleticRadio, 27 Ιουλίου 2017.
17. ↑  «Παρελθόν από τον Φάρο ο Σκουρτόπουλος», άρθρο στον ιστότοπο SuperBasket.gr, 1 Ιουνίου 2018.
18. ↑  «Γ.Σ. Φάρος Λάρισας: Στατιστικά Αθλητών Κανονικής Περιόδου Πρωταθλήματος Basket League 2017-2018», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
19. ↑  «Ο μεγαλοκατασκευαστής Παντελής Μπούμπουρας μπαίνει στον Γ.Σ.Λ. Φάρο!», άρθρο στον ιστότοπο Sdna.gr, 24 Φεβρουαρίου 2018.
20. ↑  «Γ.Σ.Λ. - Φάρος: Στην οικογένεια Μπούμπουρα οι μετοχές της ομάδας», άρθρο στον ιστότοπο EuroHoops.net, 5 Ιουλίου 2018.
21. ↑  «Ο Ήφαιστος Λήμνου ήρθε για να μείνει», άρθρο στον ιστότοπο Gazzetta.gr, 25 Ιουλίου 2018.
22. ↑  «Ο Γ.Σ.Λ. μετονομάζεται σε... Ήφαιστος Λήμνου», άρθρο στον ιστότοπο Sdna.gr, 16 Ιουνίου 2018.

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |